Locopyaya pꞌa wa fiesta la tjajay judiopan.
Jesús viyavin tjemey Jerusalén ntꞌa fiesta mpes.
Jerusalén ntꞌa ꞌüsǘ muju ton̈ca jis la ꞌasꞌüs.
Pajal la püné,
campwílatsja jupj.
Judiopan jis tin “Betesda” ló niná ꞌüsǘ.
Neꞌaj way pꞌin jun vilicj püné oveja mpe wama jil Jerusalén moꞌó.
ꞌÜsǘ muju ton̈ca tꞌasiyú cinco corredor witjacj lejen̈tsja.
Tsjojoca ntꞌa malala jisas pülücj tapatja neꞌaj.
Nepénowa yun tuluctsja,
nepénowa ma polel jiltsja,
nepénowa ma polel ꞌyutanan̈tsja.
Yupj pjü way la tjunuc ꞌüsǘ lo pjetsꞌepjetsꞌe ꞌüsǘ muju ton̈ca moꞌó.
Ángel pjaní Dios mpe tjacꞌ neneyawá,
ꞌüsǘ muju ton̈ca ntꞌa tjemey,
lo pjetsꞌepjetsꞌe la tjiji ꞌüsüs.
Niná la tjiji na,
malala jos pjaní way tjiꞌyüꞌsa jupj.
Mwalá way ꞌüsǘ moꞌo tjemey,
niná pꞌin tjiꞌyüꞌsa.
Pjü way malala jisas ꞌücj jis tjiꞌyüꞌsa ꞌüsǘ niná mpes.
Yom pjaní neꞌaj tüpüꞌü,
año pülücj malala jostsja jupj.
Año treinta y ocho nas malala jostsja jupj.
Jesús jus tjinyuca,
jus nleya yom niná pajal püs neꞌaj tüpüꞌü jupj,
malala jos.
Mpes la tjiꞌyüya jupj lal:
—¿Ncu quelel ꞌi ꞌüꞌsa jipj?
Yom malala jos lal tjevele Jesús lal:
—Len̈ pjacj ncapj cüpꞌacj ꞌüsǘ moꞌo mis.
Nin mpes ꞌüsǘ lo pjetsꞌepjetsꞌe na,
newa nasapj jum ꞌüsüs moꞌó.
Newa jum,
pꞌa wa moꞌo jama mwalá way pꞌin napj lal.
Jesús tjevele malala jos lal:
—¡Jin niꞌisa jipj!
Ntꞌya ntꞌan jipj cobija.
Mwinim ca.
Len̈ way tjiꞌyüꞌsa niná yomen.
Jupj ntꞌya jupj cobija,
tjemey jupj.
Sábado waytsja nin jawas,
judiopan ma tsjiꞌ lajay jawastsja.
Mpes judiopan jis jepapan tjowelepj yomen tjiꞌyüꞌsa lal:
—Sábado yacjampa,
tsꞌacꞌ niná ma tsjiꞌ lijicj jawas.
Ma polel lya tꞌas jipj cobija.
Jupj jis lal tjevele:
—Yomen ntjiꞌüꞌsa la tjiji tjevele napj lal:
‘Ntꞌya ntꞌan jipj cobija.
Mwinim ca.’
Yupj la tjüꞌüy jupj:
—¿Pjacj yomen lyal tjevele jipj ca ntꞌan jipj cobija,
ca mwinim?
Yomen ma seletsja pjacj tjiꞌyüꞌsa la tjiji jupj.
Len̈tsja quinam Jesús.
Pülücj játjatsja neꞌaj,
ne Jesús yupj culupwen nipj tjemey jupj.
Yacjaya Jesús la nüjüsü yomen Dios wo ntꞌa.
Jesús tjevele jupj lal:
—Nin jele tꞌas nin mpes:
ꞌi tjüꞌüꞌsa jipj quinam.
Po ma newa malala la mijin quinam jipj.
Jipj newa malala nyuca lejay,
más malala ca mya palas jipj.
Tjemey yomen judiopan jis jepapan ntꞌa.
Tjevele yupj jis lal tjiꞌyüꞌsa la tjijá,
Jesús waytsja jupj.